分韻得家字
作者：陳造
朝代：宋

paragraphs: 東園郡勝處，不作里所遐。
池臺掇天巧，草木專年華。
一雨洗清曉，十頃圍紅霞。
云何秉燭客，未駕載酒車。
掾郎郡之望，士價詩名家。
折簡挽名勝，行庖富柔嘉。
清風應靈籟，高譚振衝牙。
酬酢角鯨吸，賡和紛天葩。
痛飲未渠醉，浩興渺無涯。
孰知此老憊，坐受强敵加。
空弮將一旅，堅陣凌五花。
詩成字欹倒，病眼正麻嗏。